Steffen Larsen (LA), 2024-05-21:
Tak, fru formand.
Liberal Alliance er medforslagsstillere på B 160 sammen med den øvrige opposition, og vi fremsætter derudover også B 188, så vi kan få opdateret vidensgrundlaget på området efter ændringen af voldtægtsbestemmelsen.
Men lad os starte ved de falske voldtægtsanmeldelser.
Her har Weekendavisen og en række andre medier afdækket sager, hvor unge kvinder havde lavet falske voldtægtsanmeldelser.
For det første underminerer det potentielt tilliden til de reelle ofre for voldtægt, og det er de ikke tjent med, ligesom vi som samfund ikke er tjent med det.
For det andet medfører det en enorm social skade på de anklagede parter, hvor det kan koste uddannelsesplads og arbejde og en udskamning fra venskaber og familie.
Der vil være fuldstændig ødelæggende konsekvenser for den falsk anklagede.
Det er altså ofrene for rigtige forbrydelser, man risikerer at skade, samt at man ganske konkret kan skade uskyldige borgere i virkelig høj grad.
I en af disse falske voldtægtsanmeldelser, der er blevet afdækket i medierne, var det en ung kvinde, der ganske kynisk spekulerede i at få offererstatningen.
Det havde hun dog tilstået over for en ven, der stod frem i retten.
En sådan kynisme findes desværre, og det er virkelig »desværre« for alle ordentlige borgere derude, og det er ærgerligt, for det kan i sidste ende risikere at skade de ægte ofres muligheder for at få oprejsning.
Der skal derfor slås hårdt ned på den her form for falske anmeldelser, da de medfører store skader.
Så lad mig slå det helt fast: Voldtægtsofre fortjener ikke den mistro, som kan opstå som konsekvens af den her slags opførsel.
Det vil derfor være godt at se på omfanget af problemet, således at vi også kan få klarlagt, om der er behov for ændringer i lovgivningen om falske anmeldelser.
For det er virkelig nogle skarpe balancer, vi står over for her.
For vi vil heller ikke ende med at lave en eventuel lovstramning, der på nogen måde kan gøre, at reelle ofre skulle føle frygt for at komme frem med deres anmeldelser.
Det er vigtigt.
Nu til det praktiske om det med undersøgelser på det her område, hvor jeg først citerer Det Kriminalpræventive Råds gennemgang fra 2009.
Citat start: »Der er store vanskeligheder forbundet med at opgøre det nøjagtige antal falske anmeldelser af voldtægt.
Der foreligger ingen nøjagtig registrering af falsk anmeldelse af voldtægt hos politiet, idet falsk anmeldelse af en forbrydelse registreres som helhed – ikke fordelt på arten af den enkelte forbrydelse, anmeldelsen omhandler.
De registrerede falske anmeldelser af en forbrydelse omhandler derfor meget andet end voldtægt.
Det er derfor alene på grund af en omfattende gennemgang af samtlige politijournaler omhandlende voldtægtsanmeldelser, at antallet af falsk anmeldelse af voldtægt kan søges kortlagt.«
Citat slut.
Det er altså kke nødvendigvis en billig undersøgelse, der skal laves her, da det kræver en manuel gennemgang.
Derudover ser vi også gerne på Dansk Folkepartis forslag om at lave en undersøgelse af en revision af den samtykkebaserede voldtægtsbestemmelse.
Vi havde i sidste uge en høring om loven i Retsudvalget, hvor flere eksperter udtalte sig om lovens effekt og særlig om det nykriminaliserede område, hvor vi skal se på, hvilken effekt loven har haft, og vi bør derfor naturligvis evaluere lovens omfang, og hvordan den rammer.
Vel vidende, at regeringen har den position, at det først skal ske i 2025, men også vel vidende, at en sådan undersøgelse jo nok ikke tager få dage, men nærmere tager længere tid, bør arbejdet startes op snarest muligt.
Det er dog glædeligt at høre, at regeringen har en interesse i at få loven evalueret.
Tak for ordet.